Charles Rennie Mackintosh

Charles Rennie Mackintosh (7. kesäkuuta 1868 Glasgow – 10. joulukuuta 1928 Lontoo) oli skotlantilainen arkkitehti ja muotoilija. Mackintosh oli englantilaista jugendia edustaneen Glasgow'n koulukunnan tunnetuimpia arkkitehteja. Mackintoshin huomattavimpia suunnittelutöitä ovat Glasgow School of Art ja Hill House sekä useat tuolimallit. Hänen puolisonsa vuodesta 1900 alkaen oli akvarellimaalari ja muotoilija Margaret Macdonald Mackintosh. Käydessään iltaopiskelijana Glasgow'n taidekoulua Mackintosh sai oppisopimuspaikan paikalliselta arkkitehdiltä John Hutchinsonilta. Suoritettuaan oppisopimuskoulutuksensa vuonna 1888 hän siirtyi työskentelemään Honeyman ja Keppie -yritykseen, jonka osakkaaksi hän tuli vuonna 1904. Mackintosh saavutti kansainvälistä mainetta 1890-luvulla omaperäisillä julisteillaan sekä käsityö- ja huonekalusuunnittelijana toimiessaan ”The Four” -opiskelijakollektiivissa. Mackintoshin suunnitelmat poikkesivat tuolloin vallinneista muotisuuntauksista keveytensä, tyylikkyytensä ja omaperäisyytensä ansiosta. Hyvänä esimerkkinä olivat neljä teehuonetta, jotka hän suunnitteli Glasgowissa vuosina 1896–1904. Yhdestä opiskelijaryhmän jäsenistä, Margaret Macdonaldista, tuli hänen vaimonsa. Mackintoshin merkittävimmät työt arkkitehtina olivat Glasgow School of Artin päärakennus, Windyhill, Hill House, Glasgowin Willow-teehuoneet ja Scotland Street School. Vuonna 1899 valmistunutta Glasgow School of Artin rakennusta pidetään ensimmäisenä jugendtyyliä edustavana rakennuksena Isossa-Britanniassa. Kaikissa Mackintoshin töissä oli perinteisen arkkitehtuurin piirteitä, mutta ne olivat samalla esimerkkejä poikkeuksellisen kekseliäästä esteettisestä näkemyksestä. Vuoteen 1914 mennessä Mackintosh lopetti kuitenkin työskentelyn arkkitehtinä ja suunnittelijana lähes tyystin ja omistautui akvarellien maalaamiselle. Vaikka Mackintosh jäi unohduksiin useiden vuosikymmenien ajaksi, hänen työnsä alkoivat jälleen herättää mielenkiintoa 1900-luvun loppupuolella. Erityisesti hänen huonekalujensa yksinkertainen tyyli vetoaa nykyaikaiseen makuun, ja Mackintosh-tuoleja ja sohvia alettiin valmistaa uudelleen. Glasgowissa sijaitseva Mackintoshin talo rakennettiin uudelleen ja avattiin yleisölle museona 1970-luvun lopulla. Vuonna 2018 Mackintoshin suunnitteleman Glasgow School of Artin kirjasto vahingoittui pahoin tulipalossa, juuri kun rakennuksen entisöinti oli lähellä valmistumistaan. == Galleria == File:Wfm glasgow school of art.jpg|Glasgow School of Art File:Glasgow School of Art original postcard c.1910. 3.jpg|Glasgow School of Art vuoden 1910 postikortissa. File:Drawing for 'Windy Hill'.jpg|Windy Hill, perspektiivipiirros. File:HillHouse.jpg|Hill House, 1915. File:The Willow Tearooms Glasgow.jpg|Willow Tearooms File:Room de Luxe.jpg|Willow Tearooms, interiööri. File:Scotland Street School - geograph.org.uk - 22130.jpg|Scotland Street School File:Charles Rennie Mackintosh - Scottish Musical Review 1896.jpg|Scottish Musical Review -juliste, 1896. File:Charles Rennie Mackintosh - Chair - 1917.jpg|Dug Out -teehuonetta varten suunniteltu tuoli, 1917. == Lähteet == == Aiheesta muualla == Luokka:Vuonna 1868 syntyneet Luokka:Vuonna 1928 kuolleet Luokka:Jugend Luokka:Skotlantilaiset arkkitehdit